Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 29/1997. (XII. 20.) KHVM rendelet, mely nem rögzíti a számlázási rendszer helyességére, valamint zártságára és a díjvitára
Paragraph Index: 278

29/1997. (XII. 20.) KHVM rendelet, mely nem rögzíti a számlázási rendszer helyességére, valamint zártságára és a díjvitára vonatkozó — különösen az igénybe nem vett szolgáltatásért számlázott díjat kifogásoló — panaszokkal kapcsolatos hatósági eljárást, vagyis e körben a fogyasztóvédelmet nem szabályozza. A miniszterek válaszát az országgyűlési biztos általános helyettese nem tartotta megnyugtatónak, ezért ajánlását fenntartotta. A válaszadási határidő nem telt le. OBH 3570/1997. A panaszos az országgyűlési biztoshoz intézett beadványában sérelmezte, hogy a szomszédjában működő autófényező műhelyben folytatott tevékenység során nagy mennyiségű egészségre ártalmas, büdös anyag került a levegőbe, és az ügyben eljáró Közép-Duna-Völgyi Környezetvédelmi Felügyelőség (Felügyelőség) nem szerzett érvényt a határozatainak. Panaszolta, továbbá hogy az önkormányzat az érintetteket nem megfelelően tájékoztatta. Az országgyűlési biztos a jogbiztonság, az egészséges környezethez, a jogorvoslathoz való jog és a legmagasabb szintű testi és lelki egészséghez való jog sérelmének gyanúja miatt indított vizsgálatot, melynek során megállapította, hogy a panaszosok a bűz miatt több éve kérik az érintett hatóságokat a probléma megoldására. A panasz jogosságát az önkormányzat és a Felügyelőség egyaránt elismerte. A Felügyelőség 1996-ban két határozatban is intézkedésre kötelezte a vállalkozót a bűz megszüntetése érdekében, de az 1997-ben felvett jegyzőkönyv azt igazolta, hogy az továbbra sem szűnt meg, a vállalkozó nem tartotta be a határozatokat. Az országgyűlési biztos megállapította, hogy ez az állapot sérti a műhely környezetében élő emberek egészséges környezethez, legmagasabb szintű testi és lelki egészséghez való jogát, valamint a jogállamiságból fakadó jogbiztonság alkotmányos elvének sérelmével is jár. Az 1992-ben lefolytatott telepengedélyezési eljárás során a jegyző eljárása nem volt körültekintő. Az eljárásba nem vonták be az ÁNTSZ-t, a telepengedélyt nem küldték meg a szomszédos ingatlanok tulajdonosainak, megfosztva őket a jogorvoslat lehetőségétől. Ez az eljárás sértette az Alkotmány 57. § (5) bekezdésében szabályozott jogorvoslathoz való jogot. Mivel a lakók panasza nem rendeződött, a jogellenes állapot továbbra is fennáll, az országgyűlési biztos az alkotmányos visszásság megszüntetése érdekében több ajánlást tett. Felkérte a Felügyelőség igazgatóját, hogy az állampolgárok nagyobb körét érintő, régóta fennálló probléma — a lakóközösség érdekeit figyelembe vevő — rendezése érdekében kényszerítse ki a határozatok végrehajtását az államigazgatási eljárási törvényben szabályozott leghatékonyabb végrehajtási cselekménnyel. Folyamatos helyszíni ellenőrzésekkel vizsgálja a lakók panaszát, és amennyiben a vállalkozó az előírásoknak nem tesz eleget, kötelezze a kilátásba helyezett légszennyezési bírság megfizetésére. A helyszíni ellenőrzések során vizsgálják meg a veszélyes hulladékok tárolásának módját is. A közigazgatási hivatal vezetőjét, az autófényező vállalkozó részére 1992-ben kiadott telepengedélyezési eljárás felülvizsgálatára kérte, különös tekintettel arra, hogy a szomszédos ház lakói a kiadott telepengedéllyel szemben nem élhettek jogorvoslattal. Végül — mivel a ház több lakója panaszkodott rosszullétre, fejfájásra — felkérte az ÁNTSZ tisztifőorvosát a levegő minőségének vizsgálatára. A Felügyelőség igazgatója az ajánlásra érdemben nem reagált, ezért az országgyűlési biztos ajánlását fenntartotta. A közigazgatási hivatal vezetője egyetértett azzal, hogy a telepengedélyezési eljárás során nem tartották be a jogszabály előírásait. Az ÁNTSZ Fővárosi Intézete a levegőminőségi vizsgálatot elvégezte, amely megállapította, hogy a toluol koncentráció meghaladta a megengedett határértéket. Mivel a beadványban szereplő panasz nem oldódott meg, az országgyűlési biztos az ügy vizsgálatát nem fejezte be, a Környezetvédelmi Főfelügyelőséghez fordult. A válaszadásra nyitva álló határidő a beszámoló készítésének időpontjáig nem telt le. OBH 3605/1997. A panaszos, egy fővárosi hajléktalanszálló szociális munkása kliensei érdekében fordult beadvánnyal az országgyűlési biztoshoz, melyben sérelmezte, hogy az általuk benyújtott átmeneti segély iránti kérelemre sem a kerületi, sem a fővárosi önkormányzattól nem kaptak határidőn belül választ. Az országgyűlési biztos a jogállamiság követelményének és a szociális biztonsághoz való jog sérelmének gyanúja miatt indított vizsgálatot. A vizsgálat során az országgyűlési biztos megállapította, hogy Budapest Kőbányai Önkormányzat ezeket a kérelmeket — a szociális törvényre való hivatkozással — áttette a fővárosi önkormányzathoz. A Főpolgármesteri Hivatal Szociális Ügyosztálya a kérelmeket továbbította a hajléktalanok ügyeit intéző Igazgatási és Hatósági Ügyosztályhoz, ahol a vizsgálat lezárásáig nem született sem elutasító, sem a kérelmeknek helyt adó határozat. Az államigazgatási szervnek a kérelem előterjesztésétől számított harminc napon belül kell az ügyre vonatkozó érdemi határozatot meghoznia. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg. Jelen esetben az érintett államigazgatási szerv elmulasztotta ezt a kötelezettségét, nem 1999/18/II. szám hozott sem határidőn belül, sem később határozatot a kérelmekkel kapcsolatban és ezzel megsértette a jogbiztonság elvét [Alkotmány 2. § (1) bek.]. Az országgyűlési biztos az alkotmányos visszásságok jövőbeni elkerülése érdekében ajánlással fordult az önkormányzathoz, melynek eredményeképpen az érintettek ígéretet tettek az államigazgatási eljárás általános szabályairól szóló törvény rendelkezéseinek betartására. OBH 3647/1996. A panaszos az országgyűlési biztoshoz intézett beadványában a Budapesti Elektromos Művek Rt. Gödöllői Kirendeltségének számlázással kapcsolatos eljárását sérelmezte. A beadvány vizsgálata kapcsán felmerült a jogállamiság alkotmányos alapelve sérelmének gyanúja. Az országgyűlési biztos vizsgálata megállapította, hogy a panaszos által felhasznált villamos energiáról több évig nem készült számla. Az rt. a panaszos fogyasztásáról több alkalommal is helytelen számlát állított ki, tartozását rosszul számította ki. A panaszos kifogásait az rt. nem vizsgálta ki kellő alapossággal, ennek következtében kapcsolták ki két alkalommal a szolgáltatásból. A kifogások alapos vizsgálatának elmulasztásával az rt. sértette a jogállamiságból fakadó jogbiztonság alkotmányos elvét. Az alkotmányos visszásság orvoslása érdekében az országgyűlési biztos felkérte a Budapesti Elektromos Művek Rt. elnök-vezérigazgatóját, hogy a hasonló esetek elkerülése érdekében gondoskodjon arról, hogy a munkatársai a jövőben fokozott figyelmet fordítsanak a fogyasztói panaszok kivizsgálására, és ennek érdekében tegye meg a szükséges intézkedéseket. Az rt. elnök-vezérigazgatója az ajánlást elfogadta. Válaszában arról tájékoztatta az országgyűlési biztost, hogy a fogyasztói panaszok kivizsgálásának rendjét átdolgozzák annak érdekében, hogy a fogyasztók jogos panaszai rövid határidőn belül orvosolhatók legyenek. Az országgyűlési biztos az ajánlásra adott választ elfogadta és kérte az új szabályzat megküldését, azt azonban a beszámoló készítésének időpontjáig nem kapta meg. A panaszos kártérítési igénye azonban csak bíróság előtt érvényesíthető, ezért abban a kérdésben az országgyűlési biztos hatáskörének hiányát állapította meg. OBH 3687/1996. A panaszos az országgyűlési biztos általános helyetteséhez fordult segítségért a Fővárosi és Pest Megyei Egészségbiztosítási Pénztárral, illetve a Nyugdíjfolyósító Igazgatósággal fennálló vitás ügye rendezéséhez. A panaszos 1995-ben kapott értesítést az 1993/94. évre szóló 226 082 Ft összegű járuléktartozásáról. A kérelmező állítása szerint a tartozás úgy keletkezett, hogy a könyvelője nem fizette be a járulékkötelezettséget. A Behajtási és Végrehajtási Főosztály munkatársa ragaszkodott a járuléktartozás

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes